สวัสดีค่ะ ดิฉันผ่าคลอดได้ 5เดือนแล้วค่ะ ให้นมลูกล้วน หลังจากผ่าคลอดก็มีน้ำคาวปลาประมาณ2 เดือนนิดๆ น้ำคาวปลาหมดได้3-4วันก็มีประจำเดือนเลยค่ะ ประจำเดือนมาประมาณ 1สัปดาห์ ก็หยุด ถัดไป 4 วันก็มีรอบเดือนอีก เป็นแบบนี้ตลอดจนถึงตอนนี้ โดยรอบเดือนห่างแค่ 4วัน จากที่เคยมีปจด.ปกติค่ะ ดิฉันทานยาคุมแบบให้นมบุตรด้วยค่ะ สงัสยทำไมปจด.ถึงมาถี่และรอบระยะห่างกันแค่ 4วันค่ะ มั่นใจว่าไม่ใช่น้ำคาวปลาค่ะ เพราะมาแบบวันแรกมาเยอะและลดลงเรื่อยๆจนหมด ก็มาใหม่อีก ปริมาณแบบประจำเดือนปกติเลยค่ะ กังวลใจมาก
สวัสดีค่ะ ยาคุมกำเนิดชนิดที่ให้นมลูกได้ เป็นยาคุมกำเนิดชนิดฮอร์โมนเดี่ยว หรือชนิดที่มีฮอร์โมนโปรเจสเตอโรนเพียงตัวเดียว ซึ่งผลข้างเคียงที่พบได้บ่อยคือการมีเลือดออกกะปริดกะปรอย หรือมีประจำเดือนมาบ่อย และเมื่อทานต่อเนื่องไปซักระยะ ประจำเดือนอาจจะขาดหายไปได้ คล้ายกับการฉีดยาคุมกำเนิดชนิดที่ฉีดทุก 3 เดือนดังนั้น การที่มีเลือดประจำเดือนมาบ่อยดังกล่าว น่าจะเกิดจากผลข้างเคียงของยาคุมกำเนิดชนิดที่ทานอยู่ได้ โดยเฉพาะหากทานไม่ตรงเวลาแนะนำให้พยายามทานยาให้ตรงเวลาในทุกๆ วัน เพราะยาคุมชนิดฮอร์โมนเดี่ยวนั้น หากทานในเวลาที่ต่างกันเป็นชั่วโมง จะมีผลต่อการลดประสิทธิภาพในการป้องกันการตั้งครรภ์ และทำให้เกิดผลข้างเคียงเรื่องการมีเลือดออกได้ และหลังจากนี้ ให้สังเกตเลือดที่ออกไปก่อน หากค่อยๆ มาห่างขึ้นและมีปริมาณน้อยลง ก็ไม่จำเป็นต้องทำอะไร แต่หากยังคงมาบ่อย และปริมาณเลือดไม่มีแนวโน้มลดลง อาจพิจารณาหยุดทานยาคุมกำเนิด และเปลี่ยนวิธีคุมกำเนิดค่ะ